Woods wil PGA-reeks redTiger Woods (Foto: Paul Ellis/AFP) Tiger Woods het reuseplanne om die gesogte Amerikaanse PGA-gholfreeks teen die nuwe LIV-rebellereeks te pantser. Die legendariese superster se visie sluit onder meer in dat die PGA-reeks sy status as ’n organisasie sonder winsoogmerk prysgee en ’n nuwe maatskappy stig om toernooigholf voortaan te bestuur. Só ’n stap sal belastingkwessies inhou en die PGA-reeks na raming tussen $20 en $50 miljoen (nagenoeg tussen R340 en R850 miljoen) uit die sak jaag. Beleggers wat geld in die PGA-reeks kan inpomp, kan egter met die stigting van ’n nuwe maatskappy na die spel gelok word. Heelwat nuwe bemarkingsgeleenthede sal ook skielik beskikbaar wees. Voorts word altesame 18 toernooie met ’n pryspot van $20 miljoen (sowat R340 miljoen) elk in die vooruitsig gestel. Die 60 topspelers op die PGA-reeks se vertoningslys sal aan dié toernooie, wat geen valbyl sal hê nie, kan deelneem. Die toernooie sal skynbaar ekstra toernooie op die PGA-rooster wees en nie huidige toernooie se plek inneem nie. Alle lede van die PGA-reeks sal ook glo voorts ’n jaarlikse toelae van die nuwe maatskappy ontvang vir onkoste om in toernooie te speel. Bogenoemde is enkele van die besonderhede wat die naweek uitgelek het nadat Woods verlede week in Wilmington in Delaware voor die BMW-kampioenskap met van sy medespelers vergader het oor die toekoms van die PGA-reeks. Die PGA-reeks is tans in ’n reusestryd met die Saoedi-Arabies gefinansierde LIV-reeks gewikkel om gholf se topspelers te behou. Die LIV-reeks het reeds verskeie groot name soos Phil Mickelson, Dustin Johnson en Brooks Koepka van die PGA-reeks weggelok met astronomiese aansluitingsfooie en toernooie met gewaarborgde prysgeld en algehele pryspotte van $25 miljoen (R425 miljoen) elk. Altesame 11 spelers wat hulle by die omstrede LIV-reeks aangesluit het, het die PGA-reeks verlede maand gedagvaar nadat hulle deur die organisasie geskors is. Twee spelers, Carlos Ortiz van Meksiko en die Amerikaner Pat Perez, het hulle intussen aan dié regsaksie onttrek. Die oorblywende nege spelers se aansoek sal eers in Januarie 2024 aangehoor word, het ’n Kaliforniese regter die afgelope week beslis. Intussen het beamptes van die LIV-reeks gesê hulle sal vandeesweek die name van nog sewe spelers bekendmaak wat hulle aanstaande maand by die reeks gaan aansluit. Die Aussie Cameron Smith, wat onlangs die Britse Ope gewen het, sy landgenote Marc Leishman en Adam Scott, die Amerikaner Patrick Cantlay én Hideki Matsuyama van Japan se name word genoem as van die spelers wat hul rug op die PGA-reeks gaan keer vir aansluitingsfooie van miljarde rande om hul deelname aan die LIV-reeks te verseker.